section_heading: Životopis
paragraph_text: Rodio se u Osijeku, no već s pet godina odlazi u Zagreb gdje završava školovanje. Na Filozofskom fakultetu diplomira engleski jezik i književnost te komparativnu književnost. Po završetku studija zapošljava se kao urednik u nakladništvu, ali ubrzo odlazi u London gdje radi prvo kao novinar, a potom i urednik na BBC-ju. Za boravka u egzilu, u kojem je proveo više od dva desetljeća, jedan je od osnivača londonskog ogranka Matice hrvatske te glavni pokretač BBC-jevih emisija na hrvatskome jeziku. Bavi se i umjetničkom fotografijom. Na samostalnim i skupnim izložbama izlagao je u Ujedinjenom Kraljevstvu, Republici Irskoj te u Hrvatskoj. U domovinu se vraća 1999. godine. Član je Matice hrvatske i Društva hrvatskih književnika. Živi i radi u Zagrebu kao samostalni umjetnik.